112學年度青溪國小語文競賽本土語文讀者劇場文本閩南語第10組

篇目：豆花

修理：修理紗窗、網仔門、換玻璃

二手：歹冰箱、歹電視、歹電風、歹oo-tóo-bái提來賣

豆花：豆花，綿綿綿、好食的豆花來囉！

乖孫：細漢歇熱的時，攏會轉去旗山內門佮阿公阿媽蹛做伙。透

早就會聽著外口一陣一陣喝咻的聲。我上期待的就是聽

著…

豆花：豆花，綿綿綿、好食的豆花來囉！

乖孫：聽著豆花伯來矣，即時隨對眠床頂趒起來，傱對門口去，

央阿公買予我食。

阿媽：我這孫仔真枵饞，亂鐘仔喨規晡攏叫袂精神，見若聽著賣

豆花的遠遠咧喝，你就隨傱起來。

乖孫：哎唷！阿媽，你都毋知，這豆花的滋味是偌爾仔甜蜜、滑

溜、足紲喙，予人食了會數念呢！是別位攏食無的喔！

阿媽：敢按呢！我看是你枵饞、愛食較有影。

乖孫：若講著內門這个神祕的豆花伯，真正毋是我咧臭彈的，真

正讚！

修理：有影啦！豆花伯的豆花免摻五花十色的配料，干焦攪甘甜

的糖清仔，摻寡礤冰，就予人心涼脾土開，規个人攏清爽

起來矣！

阿媽：若按呢！阮阿孫愛加食寡，予伊較有精神通寫功課。

二手：我共你講，這个豆花伯仔足神祕，伊啥物時陣出現無人

知，搪會著是福氣。

阿媽：這神秘喔！莫怪阮阿孫逐擺聽著…

豆花：豆花，綿綿綿、好食的豆花來囉！

阿媽：他就走敢若飛傱欲食豆花。

修理：講嘛奇怪，便若有人搪著豆花伯，隨樓頂招樓跤、厝邊隔

壁、街頭巷尾放送予人知，逐家攏來買，這時豆花伯就予

人圍甲強欲袂喘氣。

阿媽：有緣份的人才食會著，後擺我就加買兩碗予阮乖孫的食。

二手：有的人那食豆花那開講，有的人是一碗食了閣一碗，豆花

伯無閒tshì-tshà，一桶豆花目一𥍉就賰無半桶矣。這時

豆花伯就會共伊的豆花擔捒行，喙那喝─

豆花：規擔攏予恁食了了矣，別位的人客無通食囉！

乖孫：我後來發覺除了是食佇喙的滋味以外，其實逐家食的閣有

另外一種滋味，是予人吃了心情敨放快樂的滋味。

豆花：豆花，綿綿綿、好食的豆花來囉！

阿媽：乖孫啊！咱媽孫仔作伙來食豆花，享受快樂的滋味。